Neužmirštuolė gėlė
Man tinka tas žiedas, kurs žydi blaiviai 
Ir auga netoli vandens; 
Nepuošia jį rūbai kaip rožę puikiai, 
Dėl to ir nebijo rudens. 

Žiedai pinavijų ir rožių vainikai, 
Nors gražūs, – netraukia širdies; 
Gvazdikai kaip žalvario seno skatikai 
Nežavi nei gobšo akies. 

Tas žiedas blaivus kaip balandžio akis; 
Nekaltas kaip aukštas dangus; 
Ir žydi per ištisą vasarą jis, 
Ir linksmina žmones visus. 

Tiek duota žiedeliams gražių pavardžių 
Iš margo gėlių sutvėrimo; 
O vis tik, man rodos, gražiausias iš jų 
Jo vardas: gėlė atminimo! 

Maironis
Eilėraščiai